Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 448/10)

Käesoleva dokumendi avaldamine annab õiguse esitada taotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Olio Campania“

ELi nr: PGI-IT-02795 – 4.8.2021

KPN ( ) KGT (X)

1. [KPNi või KGT] nimetus(ed)

„Olio Campania“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad

3.2. Toote kirjeldus, mida punktis 1 esitatud nimetus tähistab

Kaitstud geograafilist tähist „Olio Campania“ kasutatakse üksnes sellise ekstra-väärisoliiviõli puhul, mis on saadud ainult punktis 4 osutatud geograafilises piirkonnas kasvatatud oliividest.

Kaitstud geograafilise tähisega „Olio Campania“ ekstra-väärisoliiviõlil peavad vabasse ringlusse lubamisel olema järgmised omadused.

— Füüsikalis-keemilised omadused: Happesus (oleiinhappe protsendina) ≤ 0,4 Peroksiidarv (meq O2/kg õlis) ≤ 12 K232 ≤ 2,2 K270 ≤ 0,18 Polüfenoolide kogusisaldus (mg/kg) ≥ 200

— Organoleptilised omadused: Kirjeldav omadus Mediaan Oliivile omane puuviljasus 3–7 Mõrudus 2–6 Kirbus 2–6

— Värvus: õlgkollane kuni roheline.

Kõik otseselt nimetamata kvalitatiivsed parameetrid peavad vastama ekstra-väärisoliiviõli suhtes kohaldatavatele liidu õigusnormidele.

Oma organoleptilise profiili poolest on kaitstud geograafilise tähisega „Olio Campania“ oliiviõli oliivile omase mõõduka kuni suure intensiivsusega puuviljasusega. Nii aromaatne komponent kui ka tajutav mõrudus ja kirbus on kooskõlas polüfenoolide kogusisaldusega (≥ 200 mg/kg).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kaitstud geograafilise tähisega „Olio Campania“ ekstra-väärisoliiviõli peab olema saadud kas ühest või mitmest järgmisest sordist: „Asprinia“, „Caiazzana“, „Carpellese“, „Frantoio“, „Leccino“, „Leccio del Corno“, „Marinese“, „Minucciola“, „Nostrale“, „Ogliarola campana“, „Ortice“, „Ortolana“, „Pisciottana“, „Racioppella“, „Ravece“, „Rotondella“, „Salella“, „Sessana“, „Tonda“. Kasutada võib ka muid sorte, tingimusel et need ei moodusta kogu toorainest rohkem kui 15 %.

Aja jooksul aklimatiseerunud sortide genotüüpide, mulla ja kliima omaduste ning piirkonnas kasutatavate tootmismeetodite koostoimel on kaitstud geograafilise tähisega „Olio Campania“ oliiviõlile iseloomulikud spetsiifilised keemilised, füüsikalised ja organoleptilised omadused.

3.4. Tootmise erietapid, mis peavad toimuma määratletud geograafilises piirkonnas

Oliivid peavad olema kasvatatud ja koristatud ning õli ekstraheeritud määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud geograafilise tähisega „Olio Campania“ ekstra-väärisoliiviõli tuleb vabasse ringlusse lubada kohaldatavate õigusaktidega lubatud suletud ja märgistatud mahutites, mille maht ei ületa viit liitrit.

3.6. Sellise toote märgistamise erieeskirjad, millele registreeritud nimetus viitab

Kaitstud geograafilisele tähisele „Olio Campania“ on keelatud lisada mis tahes kirjeldusi, mida ei ole tootespetsifikaadis sõnaselgelt ette nähtud, sealhulgas järgmisi omadussõnu: fine (suurepärane), scelto (valitud), selezionato (valitud) või superiore (parim). Lubatud on tõele vastavad ja kontrollitavad viited tootjate meetoditele (nt „monovarietal“ (ühest sordist valmistatud), millele järgneb kasutatud sordi nimi), tingimusel et vastutav kontrollorgan on nende kasutamiseks eelnevalt loa andnud. Lubatud on viidata nimedele, ärinimedele ja kaubamärkidele, kui neil ei ole ülistavat tähendust ja need ei eksita tarbijat. Muude geograafiliste tähiste kasutamine on keelatud.

Tähis „Olio Campania“ peab olema märgisel selgete kustutamatute suurtähtedega, mille kirjasuurus ei tohi olla väiksem kui nimetusel, mille all toodet müüakse, et seda saaks kogu muust lisatud teabest hõlpsasti eristada. Märgisel peab olema ka alltoodud logo.

4. Geograafilise piirkonna täpne määratlus

Kaitstud geograafilise tähisega „Olio Campania“ ekstra-väärisoliiviõli tootmispiirkond hõlmab kogu Campania maakonna haldusterritooriumi.

5. Seos geograafilise piirkonnaga

Tähise „Olio Campania“ tunnustamise taotlus põhineb toote kvaliteediomadustel ja mainel.

Kliima poolest sobib Campania maakond oliivikasvatuseks väga hästi. Seal on kuumad ja kuivad suved. Vihma sajab peamiselt sügisel ja talvel (aasta keskmine sademete hulk on 900–1 100 mm). Keskmine temperatuur aasta külmimal kuul (jaanuar) on alla 18 oC (kuid üle 1 oC), tõustes aasta kuumimal kuul (juuli) üle 20 oC. Aasta keskmine temperatuur (14,4 oC) on tüüpiline mõõdukale vahemerelisele kliimale.

Neil ilmastikutingimustel on kaitstud geograafilise tähisega „Olio Campania“ oliiviõli eripäraste omaduste saavutamisel otsustav roll. Tänu kõrgetele temperatuuridele ja pikkadele suvistele põudadele akumuleerivad oliivid polüfenoole, suure toiteväärtusega aineid, mis tagavad kaitstud geograafilise tähisega „Olio Campania“ oliiviõlile mõru ja kirbe maitse. Keskkonna- ja geneetilistest teguritest mõjutatud rasvhappeline koostis on veel üks Campanias toodetud oliiviõlile iseloomulik omadus. Tegelikult on kaitstud geograafilise tähisega „Olio Campania“ oliiviõli organoleptilisele profiilile tüüpilisi maitsevarjundeid (peamiselt mandli-, artišoki- ja tomatinüansid) tagavad lenduvad ühendid pärit lipoksügenaasi rajast, ensümaatiliste oksüdatsioonireaktsioonide ahelast, mis mõjutab just rasvhappeid ning millele avaldavad suurt mõju substraat (rasvhapped) ja ensüümide aktiivsus. Sellel biokeemilisel rajal transformeerivad ensüümid (lipoksügenaasid, hüdroperoksiidlüaasid, isomeraasid, alkoholdehüdrogenaasid) just linool- ja linoleenrasvhappeid aldehüüdideks, alkoholideks ja lenduvateks estriteks, mis tagavad õlide peamised maitseomadused. Campanias toodetud õlide lenduva aine gaasikromatograafiliste analüüsidega on tuvastatud mõned neid omadusi tagavad molekulid. Täpsemalt on Campanias toodetud õlidele iseloomulik trans-2-heksanaali (tagab rohelistele oliividele omase puuviljasuse ja peaaegu kõikides sortides esinevad mandlivarjundid), cis-3-heksanaali (tagab toore tomati varjundid, mida esineb näiteks sortidest „Ravece“ ja „Ortice“ valmistatud õlides) ja cis-3-heksenooli (tagab lehtköögiviljade ja artišokivarjundid õlides, mis on valmistatud sortidest „Nostrale“, „Minucciola“ ja „Biancolilla“) sisaldus.

Campanias toodetud õli eripära on kinnitanud ka põllumajandusuuringute ja põllumajandusökonoomika analüüsi nõukogu oliivide, puuviljade ja tsitruseliste uurimiskeskuses (CREA-OFA, varem CREA-OLI) töötava Muzzalupo, I. jt hiljutine uuring 489 Itaalia oliivisordi geneetilise profiili kohta, mida on üksikasjalikult käsitletud artiklis „Genetic Biodiversity of Italian Olives Germplasm analysed by SSR Markers“, mis on avaldatud 2014. aasta ajakirjas The Scientific World Journal. Kogutud andmete statistiline analüüs on võimaldanud rühmitada uuritud sordid nende geneetilise sarnasuse alusel seitsmesse klastrisse. Kõik Campania sordid, sealhulgas punktis 3.3 loetletud sordid, kuuluvad samasse klastrisse (4. klaster). See näitab, et nende geneetiline profiil on muude uuritud Itaalia sortide omast selgelt eristuv.

Lisaks neile keskkonna- ja geneetilistele teguritele on Campanias toodetud õli aidanud ainulaadseks muuta ka muud, otsesemalt inimtegevusega seotud tegurid, näiteks agrotehnilised võtted ja ekstraheerimismeetodid. Alates 1990. aastatest on Campania maakond ja Università degli Studi di Napoli Federico II teinud suuri jõupingutusi kvaliteedi parandamise suuniste avaldamiseks. See on märkimisväärselt mõjutanud olemasolevate tootmisstruktuuride moderniseerimist. Neil uuendustel on olnud ilmne mõju toodetud õlide kvaliteedile, eriti mis puudutab õlisid, mille happesus on ≤ 0,4 % ja polüfenoolisisaldus suur. Need omadused tulenevad saagikoristuse varasemaks ja tõhusamaks muutmisest, sest see on oluliselt lühendanud korjamise ja purustamise vahelist aega. Selliste moodsate oliivipresside olemasolu Campanias, mille puhul pööratakse erilist tähelepanu aja- ja temperatuuriparameetrite reguleerimisele ekstraheerimisprotsessi kõigis etappides, tagab selle töö tegemisel kõige sobivamad tingimused iga oliivisordi potentsiaali suurendamiseks.

Nimetuse „Olio Campania“ maine põhineb tugeval ammusel seosel territooriumi, õlipuude, õli ja Campania maakonnas endiselt püsiva kultuuri vahel.

Campania õlipuude ja õli üle 2 500-aastase ajaloo vältel on selle geograafilise piirkonna ainulaadsed ja soodsad tingimused soodustanud õlipuusalude levikut kogu piirkonnas, millest tulenevalt on need kohaliku elanikkonna jaoks oluline (ja mõnikord ainus) sissetulekuallikas. Lisaks kaitsevad õlipuusalud maad, seda oma muutumatu kohalolekuga kaunistades. 20. sajandi lõpuks oli oliiviõli tootmisest saanud Campanias kulinaarse traditsiooni strateegiline osa, Vahemere piirkonna toitumistava ülimalt tähtis element ja selle üks tugisammas. Tuntud Ameerika toitumisteadlane Ancel Keys, Vahemere piirkonna toitumistavade looja, kes elas Campanias üle 40 aasta, väitis, et Campania õli on ülioluline tänu vere kolesteroolisisaldust vähendavatele omadustele, mis on kasulikud südame-veresoonkonnale.

„Olio Campania“ head mainet kinnitavad kaubanduslikud ja ajaloolised viited, väljaanded ja dokumendid, mis tõendavad ja tunnistavad selle prestiiži ja tuntust.

Ettevõtete Crom Olearia, Oleificio Rossomando, Oleificio F.lli Malandrino, Borrelli Giorgio & Figli, Fattorie Mediterranee jt aastate 1991–2019 kaubaarvetel on tootekirjelduse ossa märgitud nimetus „Olio Campania“ või „Olio extravergine d’oliva Campania“. See nimetus esineb ka turulelastud pudelite siltidel. Mõnel ettevõtte Basso Fedele & Figli aastate 1989–2001 arvel ja ekspordiks ettenähtud toodete etikettidel on samuti sõnad „Olio Campania“ või „Kampanien“ (tõlge saksa keelde). Lisaks turustas rahvusvaheline laevandusettevõte Flotta Lauro, mille peakontor oli Napolis ja mis oli kunagi üks maailma kuulsamaid kruiisiettevõtteid, oma laevaliinidel ja kasutas oma kruiisilaevadel nimetuse „Olio extra vergine della Campania“ all oliiviõli, mis oli toodetud laevaomanikule kuulunud õlipuusaludes kasvatatud oliividest.

Campania maakond ja komitee, kellele on tehtud ülesandeks asjaomase toote ja selle kaubamärgi edendamine, on samuti teinud aastate jooksul palju tööd toote tuntuse suurendamiseks, sealhulgas osalemisega rahvusvahelistel üritustel ja messidel ning mitmesuguste reklaammaterjalide avaldamisega. Üks näide selle kohta on rahvusvaheline toidumess CIBUS 2021, kus kaitstud geograafilise tähisega „Olio Campania“ oliiviõlil oli oma teabe- ja reklaamstend koos näidispudelitega. Seda toodet esitleti ka Campania maakonna stendil muudel valdkondlikel messidel, nagu Olio Capitale 2021 Triestes ja 2019. aasta Warsaw Oil Festival. Kaitstud geograafilise tähisega „Olio Campania“ oliiviõli projekti tutvustati esimest korda Veronas messil SOL 2017 näitusestendi ja pressikonverentsiga ning sestsaadik eri puhkudel. Üks näide konkursside kohta on Extrabio Campania auhinna konkurss (mis toimus 2020. aastal juba 13. korda), mis on keskendunud eelkõige ekstra-väärisoliiviõlidele, mis on pärit mahepõllumajandusettevõtetest (milleks Campania maakond eriti hästi sobib). Viimasel ajal on asjaomase kaitstud geograafilise tähise komitee olnud ka üks partnereid, kes korraldab ja reklaamib ExtraCampania võistlust, millel auhinnatakse parimaid Campanias toodetud õlisid.

Kaitstud geograafilise tähisega „Olio Campania“ oliiviõli on kaasatud ka maaelu arengu programmi 2014–2020 meetme 16.1 innovatsiooniprojekti „Box Narrante“, mida praegu ellu viiakse. See projekt, mille on välja töötanud partnerlus, mida juhib Università degli Studi di Napoli Federico II, pakub uuenduslikke pakendeid, mis sisaldavad kolme liiki ekstra-väärisoliiviõli (sh üks „Olio Campania“ oliiviõli), et teavitada tarbijaid ja koguda teavet selle kohta, kuivõrd nad seda toodet hindavad. Üleriigilise veebiajakirja AgroNotizie 31. jaanuari 2022. aasta numbris ilmus intervjuu teadlasega projekti eesmärkide ja sisu kohta.

Nimetust on tsiteeritud või mainitud paljudes väljaannetes, milles on kirjeldatud toote eesmärke ja toodet ennast, et seda reklaamida või analüüsida selle kaubanduslikku potentsiaali. Näiteks teose „Guida agli Oli evo della Campania“ („Campania ekstra-väärisoliiviõlide teejuht“) 2020. aasta väljaandes on sellele pühendatud terve lõik (lk 15). Kaitstud geograafilise tähisega „Olio Campania“ oliiviõli projekti on hiljuti mainitud ka juhtivates üleriigilistes ajalehtedes ja põllumajanduslike toiduainete võrguväljaannetes, nagu Agricolae, TeatroNaturale, Olivo e Olio (ad litteram) jt, kus on avaldatud intervjuusid ülikooli teadustöötajate ja valdkonna ekspertidega. Itaalia juhtivas finantspäevalehes Il Sole 24Ore ilmus 21. detsembril 2019 samuti kaitstud geograafilise tähisega „Olio Campania“ oliiviõli projektile pühendatud artikkel. Agentuur Ansa Terra e Gusto avaldas 29. jaanuaril 2022 uudisloo, mille teised üleriigilised võrguväljaanded ja uudistesaated üles noppisid. Fondazione Qualivita, tähtsaim kaitstud päritolunimetusi ja kaitstud geograafilisi tähiseid edendav organisatsioon, lisas ühte oma uudiskirja kaitstud geograafilise tähisega „Olio Campania“ oliiviõli käsitleva loo. 3. veebruaril 2022 pühendas päevaleht Il Mattino oma iganädalases põllumajanduslike toiduainete ja „Sapori della Campania“ („Campania maitsed“) rubriigis kaitstud geograafilise tähisega „Olio Campania“ oliiviõlile terve lehekülje. Juhtivad Itaalia põllumajanduse kutseorganisatsioonid on oma veebisaidil seda teemat ja asjaomase kaitstud geograafilise tähise projekti käsitlenud, rõhutades selle strateegilist tähtsust sektori jaoks.

Viimastel aastatel korraldatud arvukad tähtsad reklaamüritused on samuti aidanud tagada projektile sektori ettevõtjate toetuse. Selle tulemusel on ettevõtmisega liitunud umbes 240 põllumajandusettevõtjat, oliivipressimisettevõtjat, õlitootjat, ühistut ja sektori kutseorganisatsiooni, mis suurendab tooteedenduskomitee esindavust.

Università degli Studi di Napoli Federico II uuringud ja muud eespool kirjeldatud algatused on aidanud toodet ja selle nimetust reklaamida. See on võimaldanud kaitstud geograafilise tähisega „Olio Campania“ oliiviõli kvaliteediprofiili täpsemalt tutvustada ja tugevdada ning selle mainet tõsta.

Nagu eespool kirjeldatud, on kaitstud geograafilise tähisega „Olio Campania“ oliiviõlile iseloomulik oliivile omane puuviljasus, mida täiendavad alati ühe või mitme järgmise vilja nüansid: mandel, artišokk või tomat. Need maitsed koos tasakaalustatud mõruduse ja kirbuse varjundiga aitavad tagada, et seda hindavad ja tunnustavad need tarbijad, kes on kvaliteedi suhtes üha nõudlikumad.

Viide tootespetsifikaadi avaldamisele

Tootespetsifikaadi terviktekstiga saab tutvuda veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsandusministeeriumi veebisaidil (www.politicheagricole.it), klõpsates ekraani ülemises paremas osas linki „Qualità“, seejärel ekraani vasakus ääres linki „Prodotti DOP IGP e STG“ ja lõpuks linki „Disciplinari di Produzione all’esame dell’UE“.

(1) ELT L 343, 14.12.2012, lk 1.